**Marjaana Toiviainen** (s. 21. helmikuuta 1985 Savonlinna) on Suomen evankelis-luterilaisen kirkon pappi. Toiviainen on pyrkinyt estämään turvapaikanhakijoiden pakkopalautuksia.

Ura
---

Toiviainen työskentelee seurakuntapastorina ja vastaa kotoutumisen tuesta Oulunkylän seurakunnassa Helsingissä. Aiemmin hän on ollut Kallion seurakunnan pastori. Hän sai pappisvihkimyksensä marraskuussa 2012.

Toiviainen on tullut tunnetuksi työstään ihmisoikeuksien puolesta ja maahanmuuttajien auttamiseksi. Vuoden 2015 Euroopan pakolaiskriisin aikaan Toiviainen perusti Refugees Welcome -Facebook-ryhmän organisoimaan turvapaikanhakijoiden majoitusta ja majoitti heitä myös omassa kodissaan. Toiviainen on myös aiemmin majoittanut kotonaan erilaisia majapaikkaa tarvitsevia ihmisiä: kodittomia, paperittomia siirtolaisia, Itä-Euroopan romaneja, opiskelijoita ja turisteja.

Toiviainen osallistui vuoden 2017 huhtikuussa mielenosoituksiin, joissa vastustettiin turvapaikanhakijoiden pakkopalautuslentoja. Kotimaa24-verkkolehden mukaan Toiviaisen ja muiden kirkon työntekijöiden mielenosoitustoiminnan seurauksena noin tuhat suomalaista erosi kirkosta Eroakirkosta.fi-sivuston kautta.

Toiviaisen toiminnasta tehtiin 40 valitusta Helsingin hiippakunnan tuomiokapituliin. Tuomiokapituli löysi moitittavaa osassa Toiviaisen toimintatavoista mutta ei päätynyt jatkotoimenpiteisiin asiassa. Heinäkuussa 2017 Toiviainen kieltäytyi noudattamasta poliisin poistumiskäskyä mielenosoituksessa Helsinki-Vantaan lentokentällä. Vantaan käräjäoikeus tuomitsi hänet niskoittelusta kymmeneen päiväsakkoon.

Henkilökohtainen elämä
----------------------

Toiviainen vietti lapsuutensa ja nuoruutensa Savonlinnassa. Hänen sukunsa on luterilaisia Karjalan evakkoja Uukuniemeltä Venäjän rajan molemmalta puolelta. Toiviainen on käynyt Savonlinnan taidelukion musiikkilinjan. Hän valmistui Helsingin yliopistosta ensin valtiotieteen (pääaineena viestintä) ja sitten teologian maisteriksi. Toiviainen valmistelee väitöskirjaa Lundin yliopistoon toiseuden kohtaamisesta luterilaisessa teologiassa. Ennen papin uraansa hän on ollut kesätoimittajana *Itä-Savo*-lehdessä ja Kanadan Thunder Bayn suomalaisyhteisön omassa sanomalehdessä. Toiviainen on asunut myös muun muassa Tansaniassa ja puhuu sujuvasti swahilia. Huhtikuussa 2017 Toiviainen harkitsi muuttavansa takaisin Tansaniaan mutta päätyi jäämään Suomeen. Nykyään Toiviainen asuu Helsingin Kalliossa.

Suomen Mielenterveysseura palkitsi Toiviaisen valtakunnallisella mielenterveyspalkinnolla vuonna 2015. Samana vuonna hän sai myös Naistoimittajat ry:n Vuoden kellokas -palkinnon.

Kesäkuussa 2019 Helsingin käräjäoikeus tuomitsi 28 ihmistä Marjaana Toiviaiseen kohdistuneesta epäasiallisesta ja halventavasta kirjoittelusta. Tuomioita tuli kunnianloukkauksista ja yhdestä laittomasta uhkauksesta. Oikeus langetti tuomitut maksamaan korvauksia noin 30 000 euroa.

Lähteet
-------

1. 1 2 3 4 5  Ollikainen, Milla: Tämä pappi elää kuten opettaa: Pastori Marjaana Toiviainen on majoittanut yksiönsä lattialle hädänalaisia *Seura.fi*.  25.3.2016. Viitattu 20.12.2018.
2. ↑  Aaltovesi, Viivi: "En voi asua tässä maassa enää" – turvapaikanhakijoita auttanut pappi Marjaana Toiviainen muuttaa Tansaniaan *Me Naiset*.  20.4.2017. Viitattu 20.12.2018.
3. 1 2  Luukkonen, Riikka: Kallion pastori: Avataan kodit turvapaikanhakijoille *Yle Uutiset*.  1.9.2015. Viitattu 20.12.2018.
4. ↑  Eskonen, Hanna: Taistelu naispappeudesta kesti vuosikymmeniä *Yle Uutiset*.  10.3.2013. Viitattu 21.12.2018.
5. 1 2  Kettunen, Katriina: Turvapaikanhakijoita puolustanut pastori lähtee Suomesta: "Terveiset hallitukselle: voititte" *Yle Uutiset*.  20.4.2017. Viitattu 20.12.2018.
6. 1 2  Perttu, Jukka: STT: Yli 30:lle syyte pappi Marjaana Toiviaisen kunnian loukkaamisesta *Helsingin Sanomat*.  4 December 2018. Viitattu 20.12.2018.
7. ↑  Suonio, Milla: Pastori Marjaana Toiviainen: "Pappeus on itsensä antamista käyttöön ja palvelemista" – Seurakuntalainen *Seurakuntalainen*.  18.12.2015. Viitattu 21 December 2018.
8. 1 2 3 4 5  Rytkönen, Anne-Pauliina; Hurtta, Anna: Henkilökuva: Mikä pakolaisissa pelottaa? Samanlaisuus, sanoo pastori Marjaana Toiviainen *Yle Uutiset*.  26.9.205. Viitattu 20.12.2018.
9. ↑  Arosilta, Hanna-Mari: Tekisitkö saman? Pappi majoittaa asunnottomia yksiöönsä *Me Naiset*.  26.10.2014. Viitattu 20.12.2018.
10. ↑  Julku, Mari: STT: Helsinkiläispappi Marjaana Toiviaisen kunnian loukkaamisesta syytteet yli 30:lle *Iltalehti*.  4.12.2018. Viitattu 21.12.2018.
11. ↑  Kirkon työntekijöiden näkyvä osallistuminen mielenosoituksiin lisäsi kirkosta eroamista *Kotimaa24*.  11.04.2017. Viitattu 23.12.2018.
12. ↑  Pappi Marjaana Toiviaiselle sakot pakkopalautuksia vastustaneesta mielenosoituksesta – ei noudattanut poliisin käskyjä *MTV Uutiset*.  17 April 2018. Viitattu 20.12.2018.
13. 1 2 3  Lempinen-Vesa, Riitta-Leena: Pappi Marjaana Toiviainen rohkaisee rohkeuteen ja iloon — Ei olla lampaita! – Kouvolan Sanomat *Kouvolan Sanomat*.  9.4.2017. Viitattu 21.12.2018.
14. ↑  Pörsti, Laura: Marjaana Toiviainen on rakkaudella tottelematon *Kirkko ja kaupunki*.  25.09.2015. Viitattu 21.12.2018.
15. ↑  Pappi Toiviainen IL:lle: En ole muuttamassa pois Suomesta *KSML.fi – Keskisuomalainen*.  04.05.2017. STT. Viitattu 20.12.2018.
16. ↑  Huorittelu, uhkailu ja helsinkiläispapin raiskauksen toivominen toi tuomion 28 ihmiselle *Yle Uutiset*.  7.6.2019. STT/Yleisradio Oy. Viitattu 7.6.2019.